## El Consell ratifica la contractació d’emergència de les obres de reparació de la instal·lació elèctrica en el port de Cullera

*** Els treballs de reparació d’esta infraestructura ascendixen a 215.793,17 euros**

El Consell ha ratificat la contractació d’emergència de les obres de reparació de la instal·lació elèctrica en el port de Cullera que va resultar afectada per les inundacions que van produir-se el mes d’octubre passat.

La crescuda del riu Magre va comportar que el cabal registrat en el riu Xúquer a l’altura del municipi de Cullera fora molt elevat, la qual cosa va suposar un elevat arrossegament de sediments cap a la desembocadura, a més de danys estructurals en algunes zones del port de Cullera.

Després de les inspeccions visuals i labors de manteniment realitzades pels equips de vigilància i tècnics de la Direcció General de Costes, Ports i Aeroports en les hores posteriors a les inundacions, es va evidenciar l’existència de danys en els depòsits de tota mena de materials i arrossegaments en el llit i canal de navegació, així com en les instal·lacions de subministrament elèctric, a més de desperfectes en els elements de contenció, talussos i camins adjacents i deterioracions en els molls, tant el d’ús pesquer com el d’oficines.

Una vegada comprovats els danys existents en la instal·lació elèctrica, es va constatar la necessitat d’escometre treballs d’emergència de reparació de les instal·lacions de subministrament elèctric, tant enllumenat com la línia de força, per a les diverses instal·lacions del port.

L’import global dels treballs de reparació ascendix a 215.793,17 euros, dels quals 15.984,68 euros es destinen a servicis de direcció d’obra, coordinació de seguretat i salut i redacció de la memòria d’obres i documentació tècnica. L’execució de les obres ja s’ha iniciat i s’ha estimat un termini d’execució de dos mesos.

Fecha: 04/03/2025